Poskantoorwerkers gyselaar gehou tydens roofArgieffoto. (Foto: eNCA) Werknemers van die poskantoor is gyselaar gehou en een mens geskiet toe rowers Woensdag op ŉ poskantoor in Ackerville buite Witbank toegeslaan het. ŉ Onbekende bedrag kontant is gebuit. “Volgens inligting tot die polisie se beskikking het die verdagtes die poskantoor binnegekom terwyl werknemers betalings gemaak het aan begunstigdes van die regering se maatskaplike toelaes,” sê brig. Leonard Hlathi, polisiewoordvoerder van Mpumalanga. “Die verdagtes het die werknemers gyselaar gehou en beveel om die kluis oop te maak. Hulle het ŉ onbekende bedrag gevat en toe een van die bystanders geskiet.” Volgens Hlathi het die verdagtes van die toneel in ŉ Volkswagen Polo met rooi kantspieëls gevlug. Hulle het glo op die N4 na Gauteng koers gekry. ŉ Saak van gewapende roof en poging tot moord word ondersoek. “Enigiemand met inligting oor die voorval word versoek om kol. One Thobejane by 082 372 2195 te bel.”